樂天少傅五月長齋廣延緇徒謝絕文友坐成睽間因以戲之
作者：劉禹錫
朝代：唐

paragraphs: 五月長齋戒，深居絕送迎。
不離通德里，便是法王城。
舉目皆僧事，全家少俗情。
精修無上道，結念未來生。
賓閤緇衣占，書堂信鼓鳴。
戲童爲塔象，啼鳥學經聲。
黍用青菰角，葵承玉露烹。
馬家供薏苡，劉氏餉蕪菁。
暗網籠歌扇，流塵晦酒鐺。
不知何次道，作佛幾時成。